Foto: Marco Ugarte, AP Meksikada prezident saylovlarida so‘l kuchlar nomzodi Manuel Lopes Obrador yetakchilik qilmoqda. Bundan ovoz berishning dastlabki natijalari darak bermoqda. Ma’lum qilinishicha, “Tarixni birga yaratamiz” koalitsiyasi nomzodi Obrador 43,9 foiz ovoz to‘plagan. “Meksika uchun fuqarolik fronti” koalitsiyasi nomzodi Rikardo Anayya 30 foiz, “Barchasi Meksika uchun” koalitsiyasi nomzodi Xose Antonio Mid 18 foiz va mustaqil nomzod Xayme Rodriges Kalderon 5 foiz ovoz to‘plagan. Saylovlar natijalari bo‘yicha hali rasmiy ma’lumotlar yo‘qligiga qaramasdan, Rikardo Anayya Obradorning g‘alabasini tan olgan. “Natijalar Lopes Obrador foydasiga ekanligidan darak bermoqda. Men uning g‘alabasini tan olaman. Men u bilan gaplashdim va unga Meksika farovonligi uchun ishida muvaffaqiyat tilayman”, deb aytgan Anayya tarafdorlari bilan uchrashuvda. Shuningdek, qolgan ikki nomzod ham Obradorning g‘alabasini tan olgan.